تئی آرٹیکل من ءَ سک دوست بوت۔ جوانیں بنگپے۔

ھما جاہ ءَ کہ من مٹ کرتگ۔ تو وتی آرٹیکل ءَ بہ چار ءُ پد ءَ من ء؟ جست بہ کن۔بلے درسیں چیزاں بہ چار پد ءَ من ءَ جست کن ۔ ھچ پشت مہ دئے۔من پہ تئی آرٹیکل ءَ پوسٹر ھم جوڑ کرتگ۔ اگاں ترا زْرمبش ءَ شنگ کنگی نہ اِنت ھم بہ گْوش۔ 

من درسانی نبشتانک ءَ کہ اد ءَ کاینت ایڈٹ کن آں ۔ پمیشکا منتوار مہ گْوش ۔۔۔ 







آریستو تے لیس ءِ سئے دانک ءُ مئے چاگرد | شلی


آریستو تے لیس زوراورانی بارہ ءَ سئے گپ تچک کنت بزاں آ گْوش ایت زوراورانی سئے لوٹ اَنت یا مول اَنت۔
بنداتی: زوراور وتی گلاماں بے منگہ کنت، آ زانت کہ  کم منگھیں  مردم کسی پشت ءَ پندل نہ ساز ایت بزاں گپ نہ کنت۔ 
دوم : زوراک گلامانی میان ءَ یک بے باوری یے ودی کنت پرچا کہ آ زانت وھدے مردماں یکے دومی ءِ سر ءَ باور مہ بیت آ زوراکاں چہ وتی سر ءَ سست ءُ دور دات نہ کنت ءُ ھمے رد ءَ زوراور شریں مردمانی بگیری ءَ اوشت ایت ءُ آھانی جنگ ءُ کشگ بندات کنت پرچا کہ زوراک چہ اے مردماں ترس ایت کہ اے منی واجھی ءَ نہ من اَنت ءُ اے وڑ ءَ من وتی زورانسری ءُ ھاکمی ءَ کرت نہ کن آں پرچا آ زانت مردم یک دومی ءِ سر ءَ کہ باور ءُ بھیسہ کن اَنت یا کہ یک دست ءُ یک مشت بہ اَنت یکے دومی ءِ چاریگی ءَ نہ کن اَنت۔
 
سیمی: زورآور لوٹ ایت کہ آئی ءِ ایردست ءُ گلام پہ ھچ وڑیں گامگیجے ءِ زورگ ءَ ساڑی مہ بہ اَنت کہ گندگ ءَ آ بوت نہ کنت بزاں پدنبوتگیں کارے۔ آ زانت ھمے مردمانی تہ ءَ سکین نہ بوت آھانی دل ءَ ھمے گپ نشت کہ ھچ بوت نہ کنت گڑا آ زوراک ءِ زورانی دیم ءَ نہ اوشت اَنت ءُ زوراک ءِ بادشاھی ءَ آسر نہ کن اَنت۔

اے گپ نزیک ء دو ھزار ءُ سئے سد سال پیسر آریستو تے لیس ءَ گُشتگ اَنت بلے بہ یا وتی چاگرد ءَ ھمے گپاں پر ریچ ایں ءُ چار ایں کہ ما چون ایں مئے چاگرد چون اِنت مئے مردم چی جیڑ اَنت لوگ ءَ مات ءُ پت وتی چکاں چی گْوش اَنت ءُ پرچا گْوش اَنت؟  اے بیوانکی مئے چاگرد ءَ چون ءُ چہ پیم اتکگ ایشی ءِ زمہ وار کے اِنت؟
 
دور نہ رو ایں لھتے وھد پیسر رو ایں آریستو تے لیس ءِ بنداتی گپ ءَ پر ریچ ایں کہ آ گْوش ایت زوراک مدام وتی گلام ءَ کم منگہ کنت، اے کم منگھی داں کہ من ءَ ھوش اِنت زوراک گوں بلوچاں کنگ ءَ  اِنت ئِے۔ پہ درور بلوچ مردینانی شلوارانی چنگ، بلوچی چادر ءِ دور کنگ ءُ دور دیگ۔ بلوچی چپل ءِ پاد ءَ کنگ نہ ھلگ ءُ گردانک ءُ چار راھانی سر ءَ درانگوشو کنگ۔ جنینانی پندولانی پٹگ ءَ بہ گر داں جنین ءُ مردینانی آوار جنی ءَ بہ یا ءُ پد ءَ جونانی بے منگھی ءَ بہ رس۔ پد ءَ ملک ناز ،کلسوم ءُ ھیاتءِ کوش ءَ بہ سیل۔ یونیورسٹی ءِ کیمرھاں  بہ گر داں آوران ءِ ماتانی گرگ ءُ آیاں ناشرکارانی بستار ءَ رسانکدر ءِ دیم ءَ پیش کنگ ءَ بہ چار۔ اے درستیں کارپدانی پشدر ایوک ءَ  یکے کہ زوراک بلوچ ءَ کم منگہ  بہ کنت داں بلوچ گپ کرت مہ کنت بلے پد ءَ ھم مئے چاگرد ءَ برے برے انچیں وئیلاں پد ما چوش جوشکی گولی ءَ جوش گپتگ ءُ پد ءَ ھش اِتگ ایں بزاں یک  ءُ دو روانک زھرشانی ءُ چار سوچاکیں گپ ءَ  پد چی کرتگ؟ ھچ۔من چاگرد ءِ گپ ءَ آں ،من درستانی گپ ءَ آں۔ آ لھتے بئے نہ اَنت کہ مڑگ ءَ اَنت ، چون اَنت ، چون نہ اَنت آ دگہ داستانے۔
 
نو آریستو دومی گپ ءَ کہ پر ریچ ئے گڑا گند ئے کہ زوراکاں مارا چوں دست ءُ گورجیگ کرتگ۔ چوں بھر ءُ بانگ کرتگ، پارٹیانی نام ءَ بھر ءُ بانگ۔میتگانی نام ءَ ونڈ ءُ چنڈ، زات ءُ زریاتانی نام ءَ کپ کپ ءُ دگہ ھزار رنگیں سند ءُ سید ھست اَنت ، کہ گپ بہ کن ئے ، گپ سک دراج روت ۔ نو اے بھر ءُ بانگی ءَ اے جتا جتائی ءَ چی کرتگ؟ اے جتا جتائی ءَ مارا انچوش نزور کرتگ کہ ما نہ زان ایں چی بہ کن ایں۔ یونیورسٹی وئیل ءِ بگیر ءَ گپ بہ کن ایں یا آواران ءِ ماتانی بارہ ءَ ۔پہ گار ءُ بیگواھیں بلوچاں توار ءَ چست  بہ کن ایں یاپہ  آن لائن کلاساں۔پہ ملک ناز ءُ بْرمش ءَ  زھرشانی بہ کن ایں یا پہ کلسوم ءُ ھیات۔ بزاں اے بھر ءُ بانگی ایوک ءَ میتگی، گل ءُ مچی یے، زات ءُ زریاتی نہ بوت اَنت مارا زوراک ءَ جیڑھانی تہ ءَ ھم مان گیشینتگ ءُ ما مان گیشتگ ایں۔ مان گیشگ وت بھر ءُ بانگی یے۔ تُمپ ءَ پہ کلسوم زہرشانی اِنت، گڑا  گوادر ءَ پہ لین ءُ آپ ءَ ۔ اگاں گوادر ءَ پہ ملک ناز ءُ بْرمش ءَ زھرشانی اِنت ءُ شال ءَ پہ بیگواھیں بلوچاں، بزاں ما ھر وڑ ءَ بھر اِیں۔ ما یک جاہ یکیں روچ ءَ یکیں وھد ءَ پہ یکیں جیڑہ ءَ ھم توار بوت نہ کن ایں ءُ ایشی ءِ سیت کج ءَ  ءُ کے ءَ رسگ ءَ اِنت ۔گپ پد ءَ  آریستو ءِ گپ اِنت ،زوراک ءَ رسگ اِنت۔ دگہ و بہ ھل مروچاں مئے چاگرد انچوش بھر ءُ بانگ اِنت ملک ناز ءُ کلسوم ءِ ھونیگ ھم نام گپتیں بلوچ اَنت ءُ مئے چاگرد ءِ مردم اَنت ما ستر وتی مہ کن ان اش ں بلے کچلیں راستی ھمیش اِنت کہ مئے جند ءِ چاگرد ءِ مردم اَنت۔
 
نُو بہ یا آریستو ءِ سیمی گپ ءَ پر ریچ ایں بزاں کہ زوراک ترا تئی جند ءِ سرا بھیسہ ءُ باور کنگ ءَ نہ ھل ایت۔ تئی جند ءِ سر ءَ تئی باور ءَ آسرین ایت  کہ ھچ نہ بیت، نو بہ چار مئے چاگرد ءَ پیسر ءَ مات ءُ پِتاں لوگاں گْوشتگ کہ منی چک ھچ نہ بیت سر گوں سنگ ءَ میڑینگ نہ بیت۔ تو ناسرپدی مہ کن بزاں زوراک ءِ بیم انچوش مئے چاگرد ءَ پترتگ کہ ما چہ زوراک ءِ دیم ءَ اوشتگ ءَ پیسر  گْوشتگ سر گوں سنگ ءَ میڑینگ نہ بیت،  ءُ مروچی مئے ڈیجیٹل چاگرد بزاں سوشل میڈیا ءَ بہ چار لھتے مردم گْوش ایت پہ زھرشانی ، نبیسگ ءُ گپ کنگ ءَ ھچی نہ بیت، اے ھما گپ اِنت کہ زوراک گُشگ لوٹ ایت  بلے ما وتی زبان ءَ کارمرد کنگ ءَ ایں۔ 

دُرستیں ھبرانی مول  اش اِنت کہ مارا اگاں وتی چاگرد پھریزگی اِنت مارا ھم سنت بوگی اِنت۔ تُرس چہ وتی دل ءَ درکنگی اِنت اگاں زھرشانی ءُ روانکاں ھچّی نہ بیت بلے چار ءُ پنچ مردماں تو ھمے مچی ءُ روانک ءِ تہ ءَ ھمے سوج ءَ بہ دئے کہ تو بہ لوٹ ئے چی نہ بیت؟ بزاں توئے بلوچ راج بہ لوٹ ئے ، توئے بلوچ چاگرد بہ لوٹ ئے درست بیت ۔پہ کنگ ءَ ایوک یک پرزوریں ھاٹیگ ءُ توکلے لوٹ ایت ءُ پہ نہ کنگ ءَ پہ ھزار ھنر ھست۔ مئے زانتکار ءُ سرپدیں مردماں ھوار مئے وانندگ ءُ نودربراں ھم چاگرد ءِ مردم سرپدی دیگی اَنت کہ زوراک چوں مردماں بھر ءُ بانگ کن اَنت، چوں مردماں یکے دومی ءِ دیم ءَ اوشتارین اَنت۔ چوں یکے دومی ءِ بگیری ءَ کار گر  اَنت ءُ چون مئے دلانی تہ ءَ ترس رودین اَنت۔ اے تک ءَ زھرشانی ءُ سوشل میڈیا ءِ گلگ ءُ زاریاں ابید مارا انچیں سرپدی ایر کنگی اِنت کہ مئے چاگرد وت وتی پادانی سر ءَ بہ اوشت ایت ھمک روچ چاگرد ءَ ملک ناز ءُ کلسوم ءُ ھیاتے  چہ واب ءَ پاد مہ کنت۔

*آریستو تے لیس : یونانی شھزانتے بیتگ کہ چہ واجہ ئیسا ءَ 384 سال پیش ودی بیتگ۔ تازی زبان ءَ واجہ ءِ نام’’ ارسطو‘‘ یا ’’ارسطا طالیس‘‘ نبیسگ بیت۔ اردو ءُ پارسی ءَ ھم ’’ارسطو‘‘  نبیسگ بیت۔